《留题疏山白云禅院因呈长老秀公》
宋代·刘弇

白云去不还，空留白云额。至今飞山颜，片片尽秋色。

萧萧事盘飞，刳石转攲仄。觚棱骞古殿，粉墨昏绝壁。

有客倦归艎，潇洒寄一适。松萝青鸟哢，江影卷馀白。

始时开山人，真意非无得。百年惊一吷，节物变今昔。

谁是云无心，翛然彼禅伯。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。